Document ID: /roh_data/filtered/fineweb-2-filterrobots_roh.jsonl.gz/62997

Ils organisaturs dals campiunadis mundials da skis 2017 a San Murezzan han tratg si la bandiera uffiziala da la Federaziun internaziunala da skis FIS per il campiunadi mundial 2017. Hugo Wetzel, il president dals campiunadis mundials a San Murezzan ha ditg, che San Murezzan possia esser superbi dad avair questa bandiera en il vitg. I saja stà ina gronda lavur da pisserar che San Murezzan possia organisar ils campiunadis mundials da skis 2017. Preschents a San Murezzan èn era stads represchentants da la FIS, dals campiunadis mundials a Vail-Beaver Creek da l'enviern passà e dals campiunadis mundials 2019 ad Are en Svezia.
Schaltegger schef da medias
Ils organisaturs dals campiunadi mundials 2017 han en pli communitgà che Daniel Schaltegger è il schef da medias per il campiunadi mundial. Schaltegger è actualmain manader da gestiun da Golf Engiadina San Murezzan. El era già en il team da communicaziun per ils campiunadi mundials a San Murezzan il 2003.